_:n1b875197501d47e78f56ea0c70ba44b9xb0
<http://schema.org/articleBody>
"Την ικανοποίησή του για την ένταξη του οδικού άξονα Καλαμάτα - Ριζόμυλος - Πύλος - Μεθώνη στο σύστημα συμπράξεων δημοσίου και ιδιωτικού τομέα, μετά από ομόφωνη έγκριση της αρμόδιας διυπουργικής επιτροπής, εκφράζει ο Γενικός Γραμματέας Υποδομών και υποψήφιος περιφερειάρχης Πελοποννήσου,Γιώργος Δέδες… «Η έγκριση της Διυπουργικής Επιτροπής συνιστά καθοριστικό βήμα στην πορεία υλοποίησης αυτού του στρατηγικής σημασίας έργου, που επί δεκαετίες περίμενε η Μεσσηνία, αλλά και ολόκληρη η Πελοπόννησος», επεσήμανε σε δηλώσεις του ο ΓΓ Υποδομών. «Μένοντας συνεπείς στα χρονοδιαγράμματα που είχαμε εξαγγείλει το προηγούμενο διάστημα στις συναντήσεις μας με φορείς και πολίτες της Μεσσηνίας, προχωράμε μεθοδικά στα βήματα που εξασφαλίζουν την πραγματοποίηση του πιο σημαντικού οδικού άξονα της νοτιοδυτικής Πελοποννήσου. Του δρόμου που θα συνδέσει την Καλαμάτα και το αεροδρόμιό της με την ταχέως αναπτυσσόμενη τουριστικά περιοχή της δυτικής Μεσσηνίας, αλλά ταυτόχρονα θα ενώσει και τους δύο διευρωπαϊκούς άξονες της Πελοποννήσου, τον “Μορέα” και την “Ολυμπία Οδό”», υπογράμμισε ο Γιώργος Δέδες. Σύμφωνα με το χρονοδιάγραμμα, μετά την ολοκλήρωση των τριών φάσεων των διαγωνιστικών διαδικασιών που προβλέπονται από το συγκεκριμένο σύστημα συμπράξεων, στις αρχές του 2020 θα υπάρξει ανάδοχος και μέσα στο πρώτο εξάμηνο του ίδιου έτους υπολογίζεται η έναρξη κατασκευής του έργου, αφού πρώτα θα έχουν ολοκληρωθεί όλες οι απαιτούμενες απαλλοτριώσεις. Όπως τονίζεται από το Γραφείο Τύπου του ΓΓ Υποδομών, ο δρόμος θα ανήκει στο Δημόσιο, το οποίο διατηρεί τον ισχυρό ρυθμιστικό και εποπτικό του ρόλο, δεν θα έχει διόδια, και την κατασκευή - συντήρηση -  λειτουργία του θα την αναλάβει ο ιδιώτης, για το χρονικό διάστημα που ορίζει η Σύμβαση, τέσσερα χρόνια η κατασκευή για όλο το δρόμο μέχρι τη Μεθώνη και είκοσι έξι χρόνια η συντήρηση. Ο συνολικός προϋπολογισμός κατασκευής του έργου εκτιμάται στα 200 εκατομμύρια ευρώ, με 180 εκατ. ευρώ να αφορούν στο κόστος κατασκευής και 20 εκατ. ευρώ στο κόστος των απαλλοτριώσεων. «Μετά την ολοκλήρωση των αυτοκινητοδρόμων του “Μορέα” και της “Ολυμπίας Οδού”, την επικείμενη έναρξη κατασκευής του  Πάτρα – Πύργος, τη δρομολόγηση του άξονα Καλό Νερό – Τσακώνα που ακολουθεί, διαμορφώνουμε το δίκτυο οδικών υποδομών που φέρει την Πελοπόννησο να πλεονεκτεί στρατηγικά πλέον, συγκριτικά με άλλες Περιφέρειες της χώρας και ενδυναμώνει δραστικά τις προοπτικές της στο εμπόριο και τις μεταφορές, στον τουρισμό, τις επικοινωνίες και στην τοπική της οικονομία», τόνισε, τέλος, ο Γιώργος Δέδες.  "
<https://kalamatajournal.gr/messinia/dimoi-messinias/item/17407-giwrgos-dedes-%EF%BF%BD%EF%BF%BDpragmatikothta-pleon-o-odikos-axonas-kalamata-rizomylos-pylos-methwnh%EF%BF%BD%EF%BF%BD>